Document ID: 32010D0705

KOMISIJOS SPRENDIMAS
2010 m. lapkričio 22 d.
dėl Gruzijos jūrininkų mokymo, rengimo ir atestavimo sistemų pripažinimo, siekiant pripažinti kvalifikacijos pažymėjimus, panaikinimo
(pranešta dokumentu Nr. C(2010) 7966)
(Tekstas svarbus EEE)
(2010/705/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. lapkričio 19 d. Europos Parlamento ir Tarybos direktyvą 2008/106/EB dėl minimalaus jūrininkų rengimo (1), ypač į jos 20 straipsnio 2 dalį,
atsižvelgdama į pakartotinį Gruzijos atitikties vertinimą, kurį Komisija atliko pagal Direktyvos 2008/106/EB 21 straipsnio 1 dalį,
kadangi:
(1)
Valstybės narės gali nuspręsti pripažinti trečiųjų šalių išduotus jūrininkų kvalifikacijos pažymėjimus, jei Komisija pripažįsta, kad atitinkama trečioji šalis laikosi 1978 m. Tarptautinės konvencijos dėl jūreivių parengimo, jų diplomavimo ir budėjimo laive (angl. STCW, Convention on Standards of Training, Certification and Watchkeeping for Seafarers) su pakeitimais (STCW konvencija) (2) reikalavimų.
(2)
Gruzija Europos Sąjungos lygmeniu pripažinta laikantis 2001 m. balandžio 4 d. Europos Parlamento ir Tarybos direktyvos 2001/25/EB dėl minimalaus jūrininkų parengimo (3) 18 straipsnio 3c dalyje nustatytos tvarkos, nes pranešimai apie tai, kad Italija ir Graikija pripažino Gruzijos pažymėjimus, paskelbti Europos Sąjungos oficialiajame leidinyje (4), todėl, remiantis Direktyvos 2008/106/EB 19 straipsnio 5 dalimi, tebegalioja, nors Direktyva 2001/25/EB ir panaikinta.
(3)
Kad patikrintų, ar Gruzija tebesilaiko STCW konvencijos reikalavimų ir ar imtasi reikiamų priemonių, kad būtų užkirstas kelias su pažymėjimais susijusiam sukčiavimui, Komisija, laikydamasi Direktyvos 2008/106/EB 21 straipsnio 1 dalies, įvertino Gruzijos jūrininkų mokymo, rengimo ir atestavimo sistemas. Per šį vertinimą, pagrįstą 2006 m. rugsėjo mėn. Europos jūrų saugumo agentūros ekspertų atlikto patikrinimo rezultatais, nustatyti keli trūkumai.
(4)
Komisija pateikė valstybėms narėms atitikties vertinimo rezultatų ataskaitą.
(5)
Vėliau Komisija 2009 m. vasario 27 d. ir 2010 m. kovo 23 d. raštais paprašė Gruzijos valdžios institucijų pateikti įrodymų, iš kurių būtų matyti, ar per vertinimą nustatyti trūkumai buvo tinkamai pašalinti.
(6)
Kadangi vertinant atitiktį STCW konvencijai nustatyta trūkumų, Gruzijos valdžios institucijos 2009 m. gegužės 1 d., 2010 m. sausio 12 d., 2010 m. vasario 17 d. ir 2010 m. balandžio 14 d. raštais Komisijai pateikė jos prašytos informacijos apie įgyvendinamas priemones minėtoms problemoms išspręsti.
(7)
Įvertinusi Gruzijos valdžios institucijų atsakymus, Komisija nustatė, kad pateikta informacijos tik apie labai nedidelę šių trūkumų dalį, o dauguma per atitikties vertinimą nustatytų trūkumų nepašalinta. Šie trūkumai susiję su keliais STCW konvencijos skyriais ir ypač su trūkstamomis nacionalinėmis nuostatomis, kuriomis būtų įgyvendinti tam tikri šios konvencijos reikalavimai, visų pirma reikalavimai, susiję su kokybės standartų sistemos įgyvendinimu ir treniruoklių naudojimu, kokybės standartų sistemos taikymu administracijoje ir kai kuriose jūrininkų mokymo ir rengimo institucijose, administracijos atliekama šių institucijų stebėsena, taip pat įvairūs atestavimo reikalavimai, susiję su denio ir mašinų skyriais.
(8)
Šie trūkumai susiję su įvairiomis pagrindinėmis STCW konvencijos nuostatoms ir gali paveikti bendrą jūrininkų, kuriems Gruzija yra išdavusi pažymėjimus, kompetencijos lygį.
(9)
Įvertinus atitiktį ir Gruzijos valdžios institucijų pateiktą informaciją nustatyta, kad Gruzija laikosi ne visų atitinkamų STCW konvencijos reikalavimų, todėl Europos Sąjunga turėtų panaikinti jos pripažinimą.
(10)
Šiame sprendime nustatytos priemonės atitinka Jūrų saugumo ir teršimo iš laivų prevencijos komiteto nuomonę,
PRIĖMĖ ŠĮ SPRENDIMĄ:
1 straipsnis
Pagal Direktyvos 2001/25/EB 18 straipsnio 3c dalį suteiktas Gruzijos jūrininkų mokymo, rengimo ir atestavimo sistemų pripažinimas, siekiant pripažinti šios šalies išduotus kvalifikacijos pažymėjimus, panaikinamas.
2 straipsnis
Šis sprendimas skirtas valstybėms narėms.
Priimta Briuselyje 2010 m. lapkričio 22 d.

Labels: 12
8
18
9